โกร่งนัดถกฟื้นฟูน้ำท่วม15พย.
วีรพงษ์ เผยหนักใจนั่งประธานกยอ. นัดถกประชุมครั้งแรก 15 พ.ย. เชิญทุกภาคส่วนร่วมร่างเเผน
30 ต.ค. 2565

วีรพงษ์ เผยหนักใจนั่งประธานกยอ. นัดถกประชุมครั้งแรก 15 พ.ย. เชิญทุกภาคส่วนร่วมร่างเเผน เน้นประเด็นใช้"งบ"
นายวีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) กล่าวถึงการได้รับการแต่งตั้งเป็นประธานฯ ตามระเบียบสำนักนายกรัฐมนตรี ข้อที่ 3 กำหนดยุทธศาสตร์เพื่อการฟื้นฟูและสร้างอนาคตประเทศ พ.ศ. 2554 ว่า ยอมรับมีความหนักใจกับการได้รับเชิญให้เข้ามาทำหน้าที่ดังกล่าว แต่ก็มีกำลังใจที่จะทำงาน และเตรียมที่จะประชุมครั้งแรก ในวันอังคารที่ 15 พ.ย. นี้ เวลา 13.30 น. ที่ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ซึ่งจะต้องมีการจัดทัพในส่วนของสำนักเลขาฯ ของกรรมการชุดนี้ขึ้นมาก่อน ว่าจะต้องออกระเบียบ หรือออกกฎหมายมาช่วยต่อไป รวมถึงวาระเร่งด่วนเมื่อน้ำลด ว่า จะต้องทำอะไรบ้าง เพื่อให้สถานการณ์ดีขึ้น ใช้งบเท่าไหร่ 



วีรพงษ์
วาระเร่งด่วนที่คาดว่าหลังน้ำลดในอีก 1 เดือน จะถูกนำไปบรรจุวาระประชุมเพื่อให้สถานการณ์กลับสู่ภาวะปกติโดยเร็ว โดยเฉพาะเรื่องของการใช้งบประมาณที่จะถูกนำมาพิจารณาในวันที่ 15 พ.ย. นี้
นายวีรพงษ์กล่าวว่า ขณะนี้นักลงทุนวิตกมาก อย่างประเทศญี่ปุ่น มีความกังวลในสายการผลิตที่ทำธุรกิจในประเทศเป็นจำนวนมาก หลังประสบภาวะน้ำท่วม ทำให้การผลิตสินค้าทั่วโลกหยุดชะงักไปด้วย ซึ่งได้แสดงความเห็นใจ และจะแก้ปัญหาให้ได้ดีที่สุด 
ขณะเดียวกัน วาระเร่งด่วนที่มีความสำคัญมากอีกวาระ คือ การหารือเพื่อดึงภาคประชาชนทุกภาคส่วนเข้ามามีส่วนร่วมในการทำงานครั้งนี้ รวมถึงการเปิดพื้นที่สำหรับพรรคฝ่ายค้านด้วย อย่างไรก็ตาม การทำงานครั้งนี้ อยากขอกำลังใจในการทำงานเพื่อฟื้นฟูประเทศจากทุกฝ่ายด้วย
"ผมไม่หนักใจที่ฝั่งการเมืองมองว่า จะเป็นจุดเริ่มของการปรองดองอย่างแท้จริง และได้ตั้งเป้าหมายในการทำงานไว้สูงเช่นกัน และยืนยันว่าปัญหาทุกอย่างมีไว้แก้ ตลอดจนย้ำว่า ทุกสีทุกฝ่ายต้องร่วมมือกันโดยไม่แบ่งแยก เพื่อทำให้ไม่เกิดน้ำท่วมอีก หรือท่วมอีก ก็จะไม่รุนแรงเหมือนครั้งนี้"นายวีรพงษ์กล่าว